Vil gjenta lusekofte-stunt om «Zucca» vinner Stanley Cup
New York Rangers så riktignok ikke ut som et Stanley Cup-vinnende lag mot Washington Capitals, som slo Mats Zuccarellos lag 5-2, men har likevel vært blant NHLs beste denne sesongen. – Jeg lover å ta på meg lusekofte hvis Norge får sin første Stanley Cup-vinner. Og jeg vil være den første til å gratulere både han og landet om Rangers skulle vinne og Norge få sin første Stanley Cup-mester, sier Wennerholm til VG. Han følger NHL tett i kraft av å være en av Aftonbladets ishockey-eksperter, og svensken har en historie med å inngå veddemål med nordmenn som slår feil. I forkant av Norges VM-kamp mot Sverige i 2011, skrev Wennerholm at svenskene kunne gå baklengs – og likevel vinne kampen. Han var så sikker på at Sverige ville seire at han lovet å gå i lusekofte resten av mesterskapet ved tap. Så vant Norge kampen 5-4. – Når Stanley Cup-finalen går (i juni), vil det være enda varmere enn det var den gang under VM. Men jeg tar sjansen likevel, ler Wennerholm.At ishockey-eksperten ender opp i lusekofte også i 2015, er faktisk ikke utenkelig. New York Rangers ble klare for sluttspillet på fredag og har imponert spesielt siden årsskiftet, med unntak av to tap denne helgen. – De har overrasket positivt i forhold til hva jeg trodde før sesongen startet, sier Wennerholm.Men mot Washington Capitals søndag, som mot Boston Bruins lørdag, fikk altså Zuccarello og New York Rangers problemer. I Madison Square Garden var det gjestenes superstjerne Alexander Ovetsjkin som scoret først. Russeren lurte pucken inn i nettet etter bare fire og et halvt minutt av kampen. Kevin Hayes og Derick Brassard snudde så til 2-1 for New York Rangers, sistnevnte etter pasning fra Mats Zuccarello. Men tre strake Capitals-scoringer, to av Jason Chimera og enda en fra Ovetsjkin, sørget for at bortelaget fikk en komfortabel ledelse. Trener Alain Vigneault tok ut keeper Cam Talbot i sluttminuttene i et forsøk på å komme tilbake i kampen. Det endte i stedet med at Washington scoret sitt femte for kvelden da Marcus Johansson satte pucken i det tomme buret.
(New York Rangers - Washington Capitals 2-5) Det ble et hett ishockey-VM i 2011 for Mats Wennerholm. Om Mats Zuccarellos New York Rangers vinner NHL-sluttspillet, blir hockey-eksperten svett igjen.